作者：无名氏
词牌/韵律：金盏子慢・金盏子

paragraphs: 丽日舒长，正葱葱瑞气，遍满神京。
九重天上，五云开处，丹楼碧阁峥嵘。
盛宴初开，锦帐绣幕交横。
应上元佳节，君臣际会，共乐升平。
广庭。
罗绮纷盈。
动一部、笙歌尽新声。
蓬莱宫殿神仙景。
浩荡春光，逦迤王城。
烟收雨歇，天色夜更澄清。
又千寻火树，灯山参差，带月鲜明。